বিনা খাবারে মা-কে বন্দি রেখে বিয়েবাড়ি খেতে গেল ছেলে-বউমা 
অমানবিকতার নজির দেখা গেল আরও একবার! বৃদ্ধা মা’কে ঘরে আটকে রেখে শ্বশুরবাড়ি চলে গেল ছেলে এবং বউমা। ঘটনাটি ঘটেছে বসিরহাটের সগ্রামপুরে। স্থানীয় সূত্রে অভিযোগ, গত সোমবার ছেলে প্রণব সরকার এবং বউমা কৃষ্ণারাণি সরকার, তাঁদের বৃদ্ধা মা মায়ারাণি সরকারকে ঘরবন্দি করে চলে যায়। 
 

স্থানীয় সূত্রে জানা গিয়েছে, বনগাঁর নিমতায় প্রণবের শ্বশুরবাড়ি। এক বিয়ের অনুষ্ঠানে যোগ দিতেই প্রণব ও কৃষ্ণা সেখানে গিয়েছিলেন। বছর সত্তরের বৃদ্ধা মায়ারাণি সরকার এমনিতেই কাজকর্মে অক্ষম। তাই বৃদ্ধাকে বাড়িতে রেখেই শ্বশুরবাড়ি যাওয়ার সিদ্ধান্ত নেয় তাঁরা।
পরে স্থানীয়দের ঘটনাটি নজরে আসে। তাঁরা মই জোগাড় করে দোতলায় উঠে বৃদ্ধাকে খাবার দেন। পরে পুলিশ এসে ঘরের তালা ভেঙে বৃদ্ধাকে উদ্ধার করেন।    
যদিও প্রতিবেশীরা অন্য অভিযোগ করছেন। তাঁরা জানান, প্রায়ই বৃদ্ধা মায়ের উপরে নির্যাতন চালাত ছেলে এবং বউমা। বৃদ্ধাকে ঠিকমতো খাবারও দিত না তারা। 
ছেলে প্রণব সরকারের একটি মুদির দোকান রয়েছে। তাদের আর্থিক অবস্থা খুব একটা স্বচ্ছল নয়। তবে এ বিষয়ে এখনও কারোকে গ্রেফতার করেনি পুলিশ।